b'\n_START_ARTICLE_\n\xc5\xbdelezni\xc5\xa1ka proga Lendava\xe2\x80\x93d. m.\n_START_SECTION_\nZgodovina\n_START_PARAGRAPH_\nDa bi z ogrskim \xc5\xbeelezni\xc5\xa1kim omre\xc5\xbejem povezali zahodne predele takratne \xc5\xbeupanije Zala (ki je do konca 1. svetovne vojne obsegala tudi Me\xc4\x91imurje in lendavski okraj dana\xc5\xa1njega Prekmurja), je bila leta 1890 zgrajena proga, ki je tekla iz \xc4\x8cakovca mimo Lendave, Lentija in Cs\xc3\xb6m\xc3\xb6dra do \xc5\xbeupanijskega sredi\xc5\xa1\xc4\x8da Zalaegerszeg, od tam naprej pa do Ukka, ki je imel \xc5\xbee prej zgrajeno zvezo s pomembnima \xc5\xbeelezni\xc5\xa1kima vozli\xc5\xa1\xc4\x8dema Boba in Celld\xc3\xb6m\xc3\xb6lk. Po koncu 1. svetovne vojne je promet \xc4\x8dez novonastalo mejo pri Dolgi vasi upadel, po koncu 2. svetovne vojne pa je bil odsek med obmejnima postajama Lendava in R\xc3\xa9dics ukinjen in demontiran. Po odseku med \xc4\x8cakovcem in Lendavo se \xc5\xa1e danes odvija tovorni promet predvsem za potrebe lendavske naftne industrije. V \xc4\x8dasu Jugoslavije je obstajal tudi potni\xc5\xa1ki promet med Lendavo in \xc4\x8cakovcem, vendar so ga Hrva\xc5\xa1ke \xc5\xbeeleznice po razpadu Jugoslavije obdr\xc5\xbeale le do obmejnega kraja Mursko Sredi\xc5\xa1\xc4\x8de._NEWLINE_Po osamosvojitvi Slovenije so se na obeh straneh meje pojavile pobude o ponovni povezavi Lendave in R\xc3\xa9dicsa, vendar so do sedaj bile izdelane le \xc5\xa1tudije. Lendava je s preostalim slovenskim \xc5\xbeelezni\xc5\xa1kim omre\xc5\xbejem povezana le prek ozemlja Hrva\xc5\xa1ke \xc4\x8dez \xc4\x8cakovec in Sredi\xc5\xa1\xc4\x8de ob Dravi. Tudi zaradi tega razloga se je pojavila zamisel o \xc5\xbeelezni\xc5\xa1ki povezavi Lendave z Mursko Soboto oz. z Beltinci.'